'אנומה אליש' : סיפור הבריאה הבבלי

אחת התגליות המרתקות שנמצאו בהריסות העיר בבל העתיקה, הייתה שורה של לוחות שמספרים את סיפור הבריאה הבבלי. הסיפור נפתח במילים 'בעֵת מִמַעַל', או באכדית עתיקה - 'אֶנוּמָה אֶלִישׁ'. המיתוס נכתב כנראה במאה ה-18 לפני הספירה, והוא אחד הסיפורים הקדומים והשיטתיים ביותר של בריאת העולם. עיון ב'אנומה אליש' יכול לספק לנו כלים להבין מרכיבים אחדים בסיפור הבריאה שלנו, ובהם המקום המיוחד שהמים תופסים.

המלחמה המתוארת ב'אנומה אליש' בין אֵלת מי התהום והאל המרכזי, קשורה באופן הדוק לשאלה שפרק זה נפתח בה: מדוע המים תופסים מקום חשוב כל כך בסיפור הבריאה המקראי. כדי להבחין בקשר זה עלינו לעיין ב'אנומה אליש'.

משפחת האלים

'אנומה אליש' נפתח בזיווג בין תִיאַמַת, אֵלת מֵי התהום המלוחים, ובין אַפְּסוּ, אל מֵי התהום המתוקים. הכינוי 'אל מי התהום' אינו מדויק לגמרי - האלים הקשורים בכוחות טבע בפנתאון הבבלי הם בדרך כלל גם הכוחות עצמם. למשל, **תיאמת היא ספק גוש מֵימִי ספק מפלצת-ים קדומה**. מהזיווג של תיאמת עם אפסו נוצרו האלים של כוחות הטבע בפנתאון הבבלי.

משפחת האלים התרחבה במהירות ונעשתה משפחה גדולה אך לא שלווה במיוחד. כמו בכל משפחה צעירה - הילדים, האלים החדשים, הפריעו את מנוחת ההורים בהמולה שהקימו. אפסו לא היה יכול להשלים עם ההפרעות בשנת הלילה שלו. הוא פנה אל בת-זוגו תיאמת והציע לה להרוג את האלים, צאצאיה, כדי שהשקט יחזור על כנו. תיאמת חמלה על צאצאיה ולא שיתפה פעולה עם אפסו. האלים חשפו את המזימה והקדימו רפואה למכה - הם הרגו את אפסו.

המלחמה נגד תיאמת

לאחר שהומת אהובה נותרה תיאמת בודדה. בני בריתה מקרב האלים המריצו אותה לנקום את מות אפסו. בנה, אנו, אל השמים, העניק במתנה לנכדו מרדוך את ארבע הרוחות. מרדוך שם את הרוחות בים, שהוא גם גופה של תיאמת אלת המים המלוחים. המעשה הזה גרם לסערות בים - בתיאמת, וכך ניטלה שלוותה של תיאמת.

עם מותו של אפסו, האלים מחרחרי הריב ורוחות השמים המטרידות גרמו לתיאמת לפעול. **היא אספה את בני בריתה ובראה חבורה ססגונית של מפלצות: תנינים חדי-שיניים, דרקונים, נחש בריח, כלב פרא, אריה ענק, איש דג, היפופוטם ועוד מיני שדים מעוררי חלחלה**. תיאמת הכריזה מלחמה על שאר האלים, צאצאיה, והפעם גם היא רצתה להשמיד אותם.

האלים נבהלו מעוצמתן של תיאמת וחבורתה המבעיתה והיו אובדי עצות. **מרדוך התנדב להילחם בתיאמת בתנאי שימליכו אותו למלך האלים. התנאי קוּיַם ומרדוך, מלך האלים, יצא חמוש בכלי נשק שהוא יצר לעצמו לקרב נגד תיאמת:**

**אזי תיאמת ומרדוך, יועץ האלים, התעמתו;**

**קמו לקרב, התקרבו למלחמה.**

**האדון פרש את רשתו והקיף אותה בה.**

**את הרוח העזה שהחזיק מאחוריו הוא שחרר לתוך פניה.**

**כשתיאמת פצתה את פיה כדי לבלוע אותו,**

**הוא הכניס את הרוח העזה שלא תסגור את שפתיה.**

**הרוחות העזות מלאו את כרסה;**

**קרביה נאחזו ונפער פיה.**

**הוא ירה חץ והוא קרע את כרסה.**

**הוא ביתר את תוכה ובקע את ליבה.**

**הוא הביס אותה ושם קץ לחייה.**

**הוא השליך את גווייתה ועמד עליה.**

(מתוך: אנומא אליש, לוח ד, שורות 93-104)

**תיאמת, סבתא-רבא של מרדוך, לחמה בו בגבורה, אך בתום המאבק ביניהם הוא הרג אותה.**

בריאת העולם

הריגתה של תיאמת אינה סופו של הסיפור אלא תחילתו של סיפור חשוב לא פחות - סיפור בריאת העולם. **מרדוך המנצח ברא את העולם מגווייתה של תיאמת:**

**האדון נח ובדק את גווייתה.**

**את הפגר חצה בכדי לברוא מופלאים;**

**הוא ביתר אותה לשניים כמו דג מיובש.**

(שם, לוח ד, שורות 135-137)

**מרדוך ביתר את גופתה של תיאמת לשניים, ומחֵלק אחד הוא יצר את השמים:**

**חציה הוא כונן כרקיע השמים;**

**הוא משך את הבריח והציב שם משמר,**

**שלא ירשו למֵימֶיהָ לצאת.**

(שם, לוח ד, שורות 138-140)

תיאמת הייתה גם גוש גדול של מים, וכדי שהשמים לא ידלפו היה צורך לקשור תחתיהם יריעה. מרדוך שיכן בשמים כמה מהאלים, וקבע את הכוכבים וגם את מערכת הזמן והמזלות.

לאחר בריאת הכוכבים תלה מרדוך את הירח והפקיד בידיו חלק חשוב בקביעת הזמן. אחר כך הגיע גם תורה של השמש. מרדוך יצר את יחידות הזמן - שנים, חודשים, שבועות, ימים ולילות, **ולאחר שסיים הוא פנה למחצית השנייה של גופת תיאמת ובה בנה את הטופוגרפיה של הארץ - ההרים והעמקים**. כשהסתיים מעשה הבריאה, היללו האלים את מרדוך. בתמורה **הוא ברא יצור שתפקידו לשרת את האלים ולאפשר להם לנוח:**

**אקריש את הדם ואיצור ואצור עצמות,**

**אעשה אדם קדמון - יהא שמו 'אנוש'.**

**אברא אדם קדמון, אנוש -**

**תוטל עליו עבודת האלים, והם - שינוחו!**

(שם, לוח ו, שורות 5-8)

מרדוך ברא את האדם, ולאות תודה בנו האלים את העיר בבל והקימו בה מקדש לכבוד מרדוך.

הבדלים עיקריים בין אנומה אליש לסיפור הבריאה בבראשית א

|  |  |  |
| --- | --- | --- |
| הקריטריון | אנומה אליש | המקרא |
| מספר האלים | אלים רבים | אל אחד |
| אופן הבריאה | במעשה, באלימות, מלחמה | בדיבור, ציווי |
| יצורים על-טבעיים ומפלצות | יש | אין |
| אופי הבריאה | יש מיש (העולם נוצר מגופתה של תיאמת) | יש מאין (לא מצויין חומר כלשהו שממנו בורא אלהים את העולם) |
| מטרת האדם בעולם | לשמש משרת לאלים (לספק להם אוכל, משקה וכו') | "נזר הבריאה", למענו נברא הכל, והוא ישלוט בשאר בעלי החיים לצרכיו |